b'\n_START_ARTICLE_\nPorazdelitev (farmakologija)\n_START_PARAGRAPH_\nPorazdel\xc3\xadtev ali distrib\xc3\xbacija zdravila je v farmakologiji razporeditev zdravila po telesnih predelkih, po dospetju v centralni krvni obtok. Obseg porazdelitve zdravila v telesu dolo\xc4\x8damo s prostornino oz. volumnom porazdelitve (Vd) zdravila. Porazdelitev zdravila vpliva na njegov \xc4\x8das delovanja in na nastanek morebitnih depojev, iz katerih se lahko kasneje u\xc4\x8dinkovina spro\xc5\xa1\xc4\x8da._NEWLINE_Po absorpciji se ve\xc4\x8dina u\xc4\x8dinkovin ne porazdeli po telesu enakomerno. Dobro vodotopne u\xc4\x8dinkovine (kot je na primer antihipertenziv atenolol) ostajajo prete\xc5\xbeno v krvnem obtoku in intersticijskem prostoru, ma\xc5\xa1\xc4\x8dobotopne u\xc4\x8dinkovine (na primer anksiolitik klorazepat) pa se v ve\xc4\x8dji meri kopi\xc4\x8dijo v ma\xc5\xa1\xc4\x8dobnem tkivu. Nekatere u\xc4\x8dinkovine se kopi\xc4\x8dijo v manj\xc5\xa1ih predelkih telesa (na primer jod v \xc5\xa1\xc4\x8ditni\xc4\x8dnem tkivu), ker dolo\xc4\x8dena tkiva izra\xc5\xbeajo posebno afiniteto do dolo\xc4\x8denih u\xc4\x8dinkovin. Nekatera zdravila se v velikem obsegu ve\xc5\xbeejo na plazemske beljakovine, zlasti albumin (npr. acetilsalicilna kislina), zato na njihovo porazdelitev mo\xc4\x8dno vpliva plazemska koncentracija albumina.'